แบงก์โน้ตส์
ยังต้องลุ้น
18 ส.ค. 2554

ยังต้องลุ้น
โดย..ทีมข่าวการเงิน
ดูเหมือนข่าวจากค่าย “ใบโพธิ์” แบงก์ไทยพาณิชย์ช่วงนี้มีสีสัน อย่างบัตรเศรษฐีที่ครึกโครม




ล่าสุด ผลการประมูลขายหุ้น บง.สินอุตสาหกรรม หรือซิกโก้ ที่ธนาคารถืออยู่ 230,883,188 หุ้น หรือคิดเป็น 38.65% ยังไม่มีใครมายื่นขอซื้อ
งานนี้ทำให้ไทยพาณิชย์ต้องออกแถลงการณ์ว่า กระบวนการเปิดประมูลขายหุ้นของ บง.สินอุตสาหกรรม ได้สิ้นสุดลง 
ธนาคารจะพิจารณาแนวทางที่เหมาะสมอื่นๆ เพื่อลดการถือครองหุ้นใน บง.สินอุตสาหกรรม ต่อไป
งานนี้คนในวงการเขาเมาท์กันแซ่ดเลยว่า คนอยากได้หุ้นล็อตนี้ไปใจจะขาด คือ กลุ่ม ไชย ไชยวรรณ บิ๊กบอสแห่งค่ายไทยประกันชีวิต
แต่ที่ไม่ลงตัวเนื่องจากราคาที่ไทยพาณิชย์จะขายให้นั้นค่อนข้างแพงเหลือหลายจนตัดใจไม่ลง 
ขณะที่นักลงทุนอีกหลายคนสนใจเหมือนกัน แต่ก็เกรงใจคุณไชยอยู่ลึกๆ สุดท้ายไม่มีใครได้ตัดริบบิ้น
หลังจากนี้ไทยพาณิชย์ต้องใช้วิธีเจรจาขายกันเป็นรายๆ อีกยก แต่ราคาย่อมถูกกด เพราะทุกคนรู้ว่ายังไงกฎเหล็กแบงก์ชาติ ไม่ให้แบงก์พาณิชย์ทำธุรกิจ บง.ควบคู่ไป
งานนี้รอดูใครจะเข้าวิน!!